Folketing
2001-03-28

Alt i alt mener jeg ikke, at der er grundlag for en påstand om, at der er et misforhold mellem investering og udbytte i folkeskolen, men vi skal naturligvis med kritisk omhu følge med i, hvordan ressourcerne anvendes i folkeskolen, og vi skal også følge med i, hvad der kommer ud af det, og sætte fokus på områder, hvor der er grund til det. Jeg ser ikke nogen grund til at gennemføre yderligere initiativer i øjeblikket. Jeg mener, at de initiativer, som jeg har taget sammen med folkeskolekredsen, fortsat lægger op til en udvikling af en fælles folkeskole med høj kvalitet og med et lokalt ansvar inden for de fælles rammer, som folkeskoleloven giver. Er der noget, folkeskolen ikke har brug for, så er det en tilfældig melding om, at den generelt er i krise, men derimod en konstruktiv, engageret opfølgning af de ting, som måtte kunne gøres bedre og til gengæld også kredit for det arbejde, som gøres godt, både i kommuner og hos de engagerede lærere, som vi faktisk har. Forhandling